T. Galbavý, poslanec: (2002-04-05):
Na splnenie záväzku sú zaviazané spoločne a nerozdielne všetky novovznikajúce spoločnosti, čiže veriteľ môže požadovať celé plnenie záväzku od ktorejkoľvek z nich a s plnením záväzku jednou z nástupníckych spoločností povinnosť ostatných spoločností zanikne. V § 69 ods. 4 navrhujem za tretiu vetu vložiť, že to platí aj vtedy, ak v rozhodnutí o rozdelení nie je určené, na ktorú spoločnosť záväzok prechádza. Novela Obchodného zákonníka s účinnosť od 1. januára 2002 priniesla úpravu procesov zlúčenia, splynutia a rozdelenia obchodných spoločností. Ďalej vymedzila pojem rozdelenia spoločnosti a postupu pri rozdelení spoločnosti s ručením obmedzeným a akciovej spoločnosti. Nepriniesla však, bohužiaľ, úpravu v posilnení postavenia veriteľov, pohľadávok zanikajúcej spoločnosti. Osobitnou črtou rozdelenia obchodných spoločností podľa § 69 ods. 4 Obchodného zákonníka je, že sa vyžaduje presná špecifikácia rozdelenia majetku zrušenej spoločnosti za účelom prechodu jednotlivých častí tohto majetku na novovzniknuté spoločnosti. Ustanovenia § 152, 218 až 218o Obchodného zákonníka o rozdelení akciovej spoločnosti sa primerane použijú aj na rozdelenie spoločnosti s ručením obmedzeným. V prípade rozdelenia spoločnosti veritelia, ktorí majú ku dňu účinnosti rozdelenia spoločnosti nesplatené pohľadávky, môžu za podmienok ustanovených v § 218f uplatniť svoj nárok na plnenie do 6 mesiacov od zverejnenia rozdelenia spoločnosti. Čiže na základe právnej skutočnosti, ktorou je rozdelenie spoločnosti, nedochádza k zmene obsahu záväzku a dlžník je naďalej povinný veriteľovi niečo plniť. Zmení sa však dlžník. Namiesto pôvodného dlžníka zanikajúca spoločnosť nastupuje nový dlžník, čiže novovzniknutá spoločnosť, ktorý je veriteľovi nútený, novovzniknuté spoločnosti zo zákona sa stávajú ručiteľmi záväzkov, ktoré prešli na ostatných nástupcov, čiže právna úprava ručenia za záväzky pri rozdelení spoločnosti je záväzná a v rozhodnutí o rozdelení nemôže byť upravená odlišne. Čiže zmení sa aj obsah ručenia spoločnosti za splnenie záväzku, pretože platí obmedzenie, že novovzniknutá spoločnosť ručí len vo výške čistého obchodného imania, ktoré na novozaloženú spoločnosť prešlo zo zanikajúcej spoločnosti. Čiže § 69 ods. 4 Obchodného zákonníka umožňuje podnikateľom legitímne tunelovať tých serióznych podnikateľov. Tým je subjektívne právo veriteľa na plnenie dotknuté a vymožiteľnosť jeho pohľadávky je zhoršená. Je teda naďalej možné vyhnúť sa splateniu záväzkov voči veriteľom, a to klasickým spôsobom - rozdelením spoločnosti. Ak je napríklad spoločnosť A predlžená, čiže majetok má v hodnote 10 mil. Sk a záväzky vo výške 20 mil. Sk, rozdelí sa na dve spoločnosti, B a C. Ak zo spoločnosti A prejde na spoločnosť B majetok v hodnote 5 mil. Sk a záväzky tiež v hodnote 5 mil. Sk, tak na druhej strane na spoločnosť C prejde zvyšný majetok a záväzky v hodnote 15 mil. Sk, čiže spoločnosť B síce ručí za záväzky, ktoré prešli na ňu a na spoločnosť C zo spoločnosti A a opačne, ale do výšky svojho čistého obchodného imania, ktoré prešlo na ňu zo spoločnosti A, ktorá je v nule. (Hlas v rokovacej sále.) Áno, aj to je možné, pán kolega, ale tam už, áno, áno, nechajte ma dohovoriť, poprosím vás, teší ma, že rokujeme do druhej hodiny a ja som tu ako poctivý poslanec zostal s vami. Pri uplatnení tohto postupu v praxi je isté, že spoločnosť B nebude vôbec ručiť za záväzky, ktoré pri rozdelení prešli na spoločnosť C, pretože čisté obchodné imanie spoločnosti B je nula a spoločnosť C sa nechá napospas svojmu osudu. Na ozdravenú spoločnosť B sa prevedú tie záväzky spoločnosti, ale len voči tým partnerom, s ktorými sa chce naďalej obchodovať. Preto si myslím, že je potrebné prijať takú právnu úpravu, ktorá zamedzí nepriaznivým dôsledkom rozdelenia spoločnosti pre veriteľov pohľadávok zanikajúcich spoločností. Cieľom tejto novely je zabrániť skutočne častému špekulatívnemu rozdeľovaniu spoločností a prelievaniu peňazí z jednej spoločnosti do druhej spoločnosti so zámerom vyhnúť sa plneniu záväzkov, ktoré zanikajúca spoločnosť má. Už o chvíľu skončím. Návrh zákona je v súlade s Ústavou Slovenskej republiky, s právnym poriadkom Slovenskej republiky, preto veľmi vás prosím, podporme túto moju iniciatívu do druhého čítania, pretože skutočne, dnes oficiálne, legitímne môžu tunelovať, môžu neseriózni podnikatelia tunelovať tých serióznych tým, že dajú vlastnú spoločnosť do zániku, vytvárajú nové a záväzky dávajú do jednej a pohľadávky do druhej. Ak vám záleží na tom, podporte ma. Ďakujem. (Potlesk.)